Forseti Úkraínu segir að tugþúsundir almennra borgara hafi fallið í árásum rússneska hersins á Mariupol. Borgin sé gjörónýt eftir sprengjuregnið. Kanslari Austurríkis hittir Pútín Rússlandsforseta í dag í von um að geta sannfært hann um tilgangsleysi innrásarinnar í Úkraínu.
Volodymyr Zelensky, forseti Úkraínu, segir að tugþúsundir almennra borgara hafi látið lífið í árásum rússneska hersins á borgina Mariupol. Þeir sem eftir eru hafast við matarlausir og án rafmagns og rennandi vatns. Borgin segir forsetinn að sé gjörónýt eftir árásirnar.
Þetta kom fram þegar Zelensky ávarpaði suðurkóreska þingið í dag um fjarfundabúnað. Þetta sagði forsetinn að væri svo sem ekkert einsdæmi. Annað eins hefði margoft gerst á síðustu öld. Hann sagði að Suður-Kóreumenn gætu lagt baráttunni lið gegn rússneska innrásarhernum með því að senda úkraínska hernum vopn, allt frá flugvélum til skriðdreka. Með því móti björguðu þeir ekki einungis lífi Úkraínumanna heldur legðu þeir sitt af mörkum til að bjarga landinu sjálfu.
Karl Nehammer, kanslari Austurríkis, hittir Vladimír Pútín Rússlandsforseta að máli í Moskvu í dag. Alexander Schallenberg utanríkisráðherra sagði í dag þegar hann kom til utanríkisráðherrafundar ESB-ríkja að nota yrði öll tækifæri sem gæfust til að binda enda á þær hörmungar sem úkraínska þjóðin gengi í gegn um þessa dagana, - upplýsa Rússlandsforseta um það sem væri að gerast utan Kremlarmúra.
Schallenberg sagði að heimsóknin til Moskvu hefði verið ákveðin á laugardag eftir að kanslarinn kynnti sér ástandið í Úkraínu af eigin raun og ræddi við leiðtoga Tyrklands, Þýskalands og Evrópusambandsins auk Zelenskys forseta Úkraínu.

Forseti Úkraínu segir að tugþúsundir almennra borgara hafi fallið í árásum rússneska hersins á Mariupol. Borgin sé gjörónýt eftir sprengjuregnið. Kanslari Austurríkis hittir Pútín Rússlandsforseta í dag í von um að geta sannfært hann um tilgangsleysi innrásarinnar í Úkraínu. 